CELEX: 32022D0451
Language: sk
Date: 2022-03-03 00:00:00
Title: Rozhodnutie Rady (EÚ) 2022/451 z 3. marca 2022 o poverení začať rokovania v mene Európskej únie o medzinárodnej dohode o predchádzaní pandémiám a pripravenosti a reakcii na ne, ako aj rokovania o doplňujúcich zmenách Medzinárodných zdravotných predpisov (2005)

21.3.2022   
               
               
                  SK
               
               
                  Úradný vestník Európskej únie
               
               
                  L 92/1
               
            
         ROZHODNUTIE RADY (EÚ) 2022/451
         z 3. marca 2022
         o poverení začať rokovania v mene Európskej únie o medzinárodnej dohode o predchádzaní pandémiám a pripravenosti a reakcii na ne, ako aj rokovania o doplňujúcich zmenách Medzinárodných zdravotných predpisov (2005)
         RADA EURÓPSKEJ ÚNIE
         so zreteľom na Zmluvu o fungovaní Európskej únie, a najmä na jej článok 168 ods. 5 v spojení s článkom 218 ods. 3 a 4,
         so zreteľom na odporúčanie Európskej komisie,
         keďže:
         
                     (1)
                  
                  
                     Na 74. zasadnutí Svetového zdravotníckeho zhromaždenia (ďalej len „WHA“) 31. mája 2021 sa jeho rozhodnutím WHA74(16) zvolalo mimoriadne zasadnutie, aby sa zvážil prínos vypracovania dohovoru, dohody alebo iného medzinárodného nástroja Svetovej zdravotníckej organizácie (ďalej len „WHO“) o pripravenosti a reakcii na pandémie na účely stanovenia medzivládneho postupu s cieľom navrhnúť a vyrokovať takýto dohovor, dohodu alebo nástroj.
                  
               
                     (2)
                  
                  
                     Na druhom mimoriadnom zasadnutí WHA 1. decembra 2021 sa jeho rozhodnutím SSA2(5) rozhodlo o zriadení medzivládneho rokovacieho orgánu otvoreného všetkým členským štátom WHO, pridruženým členom a organizáciám regionálnej hospodárskej integrácie, a to s cieľom vypracovať a vyrokovať dohovor, dohodu alebo iný medzinárodný nástroj WHO o predchádzaní pandémiám a pripravenosti a reakcii na ne s cieľom prijať ho podľa článku 19 alebo podľa iných ustanovení Ústavy WHO podľa uváženia medzivládneho rokovacieho orgánu.
                  
               
                     (3)
                  
                  
                     Generálny riaditeľ WHO informoval 20. januára 2022 zmluvné štáty o znení návrhu zmeny Medzinárodných zdravotných predpisov (2005) (ďalej len „MZP“), ktorý predložili Spojené štáty americké podľa článku 55 ods. 1 MZP.
                  
               
                     (4)
                  
                  
                     Výkonná rada WHA sa na 150. zasadnutí, ktoré sa konalo od 24. do 29. januára 2022, rozhodla naliehavo vyzvať členské štáty WHO a prípadne organizácie regionálnej hospodárskej integrácie, aby prijali všetky vhodné opatrenia s cieľom zvážiť možné zmeny MZP.
                  
               
                     (5)
                  
                  
                     V súlade so Zmluvou o Európskej únii a Zmluvou o fungovaní Európskej únie (ďalej len „ZFEÚ“) by sa Únia mala zúčastňovať na rokovaniach o dohovore, dohode alebo inom medzinárodnom nástroji o predchádzaní pandémiám a pripravenosti a reakcii na ne, ako aj o doplňujúcich zmenách MZP, pokiaľ ide o záležitosti, ktoré patria do jej právomocí, a to spolu so svojimi členskými štátmi, ktoré sa na rokovaniach zúčastňujú, pokiaľ ide o záležitosti patriace do ich právomocí.
                  
               
                     (6)
                  
                  
                     V súlade s článkom 6 a článkom 168 ods. 5 ZFEÚ by opatrenia Únie v oblasti ochrany a zlepšenia ľudského zdravia, a to aj pokiaľ ide o boj proti veľkým cezhraničným zdravotným pohromám, ako aj v oblasti monitorovania závažných cezhraničných ohrození zdravia, včasného varovania v prípade takýchto ohrození a boja proti nim mali podporovať, koordinovať alebo dopĺňať opatrenia členských štátov.
                  
               
                     (7)
                  
                  
                     V súlade s článkom 168 ods. 7 ZFEÚ by sa počas celého rokovacieho procesu mala v plnej miere rešpektovať zodpovednosť členských štátov za vymedzenie ich zdravotnej politiky, za organizáciu a poskytovanie zdravotníckych služieb a zdravotnej starostlivosti vrátane správy zdravotníckych služieb a zdravotnej starostlivosti a za rozdeľovanie zdrojov, ktoré sú im pridelené.
                  
               
                     (8)
                  
                  
                     Týmto rozhodnutím nie je dotknuté rozdelenie právomocí medzi Úniou a jej členskými štátmi ani účasť členských štátov na rokovaniach v súlade so zmluvami.
                  
               
                     (9)
                  
                  
                     V súlade so zásadou lojálnej spolupráce by Komisia a členské štáty mali počas rokovacieho procesu úzko spolupracovať, a to aj prostredníctvom pravidelných kontaktov s expertmi členských štátov a ich zástupcami v Ženeve.
                  
               
                     (10)
                  
                  
                     Na tento účel by sa praktické pravidlá, ktoré sa budú uplatňovať na vedenie rokovaní, mali vymedziť čo najskôr, najmä s cieľom zabezpečiť účinnú spoluprácu medzi vyjednávačom Únie a členskými štátmi bez toho, aby bola dotknutá úloha osobitného výboru v zmysle článku 218 ods. 4 ZFEÚ.
                  
               
                     (11)
                  
                  
                     Rada by mala v závislosti na vývoji rokovaní podľa potreby revidovať a ďalej rozpracúvať smernice na rokovania uvedené v dodatku k tomuto rozhodnutiu.
                  
               
                     (12)
                  
                  
                     Rokovania sa uskutočnia v rámci WHO,
                  
               PRIJALA TOTO ROZHODNUTIE:
         
            Článok 1
            
               1.   Komisia sa týmto poveruje, aby v mene Únie v záležitostiach, ktoré patria do právomoci Únie, v súlade so zmluvami, rokovala o medzinárodnej dohode o predchádzaní pandémiám a pripravenosti a reakcii na ne, ako aj o doplňujúcich zmenách MZP v rámci rozhodnutia WHA SSA2(5) z 1. decembra 2021 a rozhodnutia výkonnej rady WHO EB150(3) z 26. januára 2022.
            
            
               2.   Rokovania sa povedú na základe smerníc na rokovania uvedených v dodatku (1) k tomuto rozhodnutiu. Uvedené smernice sa podľa potreby revidujú a ďalej rozpracúvajú v závislosti od vývoja rokovaní.
            
         
         
            Článok 2
            
               1.   Rokovania sa vedú v úzkej konzultácii s pracovnou skupinou radcov pre verejné zdravie, ktorá sa týmto určuje za osobitný výbor v zmysle článku 218 ods. 4 ZFEÚ.
            
            
               2.   Komisia pravidelne podáva správy osobitnému výboru a s ním konzultuje. Vždy, keď o to Rada požiada, Komisia jej podá správu o priebehu a výsledku rokovaní, a to aj písomne.
            
         
         
            Článok 3
            Toto rozhodnutie je určené Komisii.
         
         
            V Bruseli 3. marca 2022
            
               
                  Za Radu
               
               
                  predseda
               
               G. DARMANIN
            
         
         
            (1)  Pozri dokument ST 6133/22 ADD 1 na http://register.consilium.europa.eu.